ג'יי פוטליק

ג'יי קרי פוטליק (באנגלית: Jay Kerry Footlik; נולד ב-19 באוקטובר 1965) הוא שחקן יהודי-אמריקאי ולוביסט עבור קטר ומרוקו. שימש כעוזר מיוחד לנשיא ארצות הברית ביל קלינטון וכיועץ בכיר למזרח התיכון של ג'ון קרי. חבר במפלגה הדמוקרטית.

 ראשית חייו 
פוטליק נולד בשנת 1965 בסקוקי, אילינוי שבארצות הברית. בילדותו למד בבית הספר היהודי בקהילה היהודית של העיר ניילס, וסיים את לימודיו בבית הספר התיכון ניילס נורת'. בגיל 4 אביו עזב את משפחתו כשאמו הייתה בהריון עם אחיו הצעיר.

לפוטליק תואר ראשון במדע המדינה ב-UCLA, עם התמחות במדיניות החוץ של ארצות הברית ובמזרח התיכון (1988), ותואר ראשון במשפטים בבית הספר למשפטים לויולה בלוס אנג'לס (1994). הוא חבר בלשכת עורכי הדין במדינת מרילנד.

 קריירה 
 בתיאטרון, קולנוע, טלוויזיה 
בגיל 12, על מנת לעזור לפרנסת המשפחה, הופיע פוטליק בתיאטרון המקצועי הראשון שלו במחזה "Working" מאת סטאדס טרקל, בעיבודו וביומו של סטיבן שוורץ, בתיאטרון גודמן בשיקגו. מאוחר יותר הופיע בהפקות רבות בשיקגו בתיאטרון לינקולנשייר מריוט ועוד. הוא שיחק בקולנוע בסרטים כגון: "זאב צעיר" (1985) עם מייקל ג'יי פוקס, "נשר ברזל" (1986) ו"יום הגאולה" (2021); ובטלוויזיה ב"שיקגו סטורי" (1982), "השופט" (1986) ו-"Dig" (2015).

 בפוליטיקה 
פוטליק מילא תפקיד בכיר במסע הבחירות של ביל קלינטון לנשיאות ב-1992, ולאחר מכן היה עוזר מיוחד של קלינטון בזמן כהונתו כנשיא ארצות הברית. הוא גם היה איש הקשר היהודי בבית הלבן בממשל של קלינטון.

בשנת 2000 עבר לגור בישראל, כאשר התבקש על ידי שמעון פרס לסייע לו באחד מהמיזמים עליהם עבד. הוא גר ארבע שנים בשכונת בזל בתל אביב, שם פגש את אשתו הישראלית ונישא לה. באותה תקופה הוא גם שיתף פעולה עם איש העסקים יובל רבין.

בשנת 2004 חזר לארצות הברית על מנת לשמש יועץ בכיר למזרח התיכון במסע הבחירות לנשיאות של ג'ון קרי ב-2004, ומנהל הסברה במסע הבחירות לנשיאות של ג'ו ליברמן ב-2008.

פוטליק היה מועמד לקונגרס של ארצות הברית במחוז הקונגרס העשירי של אילינוי, והפסיד לדן סילס בפריימריז ב-2008.

פוטליק מכהן בחבר הנאמנים של המועצה האמריקנית של מנהיגים פוליטיים צעירים (ACYPL) והוא חבר דירקטוריון מייסד של SAFE (Securing America's Future Energy), ארגון המוקדש לצמצום התלות של אמריקה בנפט.

 קשריו העסקיים עם ממשלת קטר ומעורבותו בפרשת קטרגייט הישראלית 
על פי תחקיר גוף התקשורת "שומרים" במרץ 2019 חתמה חברת ThirdCircle בבעלותו של פוטליק, על חוזה מול שגרירות קטר בוושינגטון. פוטליק נשכר על מנת לקדם את ענייניה של קטר בארצות הברית. במסגרת החוזה הוא קיבל כ-2.5 מיליון דולר עד מרץ 2025. בדצמבר 2025 פורסם כי החוזה הוארך בינואר 2025 לריטיינר חודשי של 40 אלף דולר, והחברה קיבלה 400 אלף דולר נוספים במהלך 2025.

בשנת 2024, במהלך מלחמת חרבות ברזל, יעץ למשפחות ישראליות של בני ערובה שהוחזקו על ידי חמאס, פגש אותן בוושינגטון די. סי. וארגן עבורן פגישה עם בכירים קטריים.

בשנת 2025 הוא צוין כמעורב בפרשת קטרגייט הישראלית. על פי עדויות העביר פוטליק, לכאורה, כספים מקטר דרך איש העסקים גיל בירגר לאלי פלדשטיין, דוברו של ראש ממשלת ישראל בנימין נתניהו.

לדברי השופט מנחם מזרחי החשד הוא שחברת ThirdCircle שבבעלות פוטליק, העוסקת בין השאר בקידום האינטרסים של קטר במספר מדינות ובכלל זה בישראל, יצרה קשר ישיר ועקיף עם יונתן אוריך, יועצו של ראש הממשלה, במטרה ליחצן את קטר באופן חיובי בנושא עסקת החטופים, ולהפיץ מסרים שליליים ביחס למצרים כמתווכת, כדי להעלות את קרנה של קטר. לשם כך נוצר חיבור עסקי, כלכלי, בין חברה זו בתיווכם של אוריך ושל ישראל איינהורן תמורת תשלום כספי שהועבר מהחברה לאלי פלדשטיין באמצעות גיל ברגר. הלכה למעשה, לפי החשד, פעלו השלושה להעברת מסרים לעיתונאים, כך שבאמצעי התקשורת הוצגו כתבות אוהדות של קטר תוך הקטנת חלקה של מצרים כמתווכת הוגנת בעסקה, ותוך הכתבת סדר היום התקשורתי.

ההסכם בין פוטליק לקטר מחייב אותו לקבל אישור בכתב של שגרירות קטר בארצות הברית על כל העסקת קבלן משנה במדינות המזרח התיכון, מה שמוכיח את מעורבותה של קטר בפרשה. פורסם כי במשטרה מתייחסים אל פוטליק כאל סוכן זר מטעם דוחא וכי לפי החשד הוא קידם אינטרסים של קטר בשעת מלחמה בישראל.

באפריל 2025 זומן לתת עדות פתוחה בפרשה. החקירה התעכבה בשל קושי בתיאום עם רשויות אכיפת החוק בארצות הברית ולאחר שנקבעה בפעם השלישית ליולי היא בוטלה על ידי משרד המשפטים האמריקאי ללא נימוק. פורסם כי בכירים במשרד המשפטים האמריקאי מסרו לבכירים במשרד המשפטים הישראלי כי ההוראה שלא לאפשר למשטרת ישראל לחקור את פוטליק, "באה מלמעלה". באוגוסט 2025 פורסם כי המשטרה הוציאה צו מעצר נגד פוטליק.

 חיים אישיים 
פוטליק נשוי לישראלית ולו שלוש בנות. הוא מתגורר בפרברי וושינגטון די. סי.

 קישורים חיצוניים 



 הערות שוליים 

קטגוריה:שחקני קולנוע וטלוויזיה יהודים אמריקאים
קטגוריה:שדלנים אמריקאים
קטגוריה:חברי המפלגה הדמוקרטית (ארצות הברית)
קטגוריה:יחסי ישראל–קטר
קטגוריה:פרשת הקשר בין לשכת נתניהו לממשלת קטר
קטגוריה:פרשת הדלפת המסמכים המסווגים לעיתון בילד
קטגוריה:שדלנים עבור קטר
קטגוריה:אמריקאים שנולדו ב-1965